21 Akanya fela gore Jobe o tshwanetse a bo a ile a garoga pelo jang fa a utlwela ka go swa setlhogo e bile e le ka tshoganetso ga bana ba gagwe ba a ba ratang ba ba lesome, mo godimo ga go latlhegelwa ke diruiwa tsa gagwe tsotlhe le go swelwa ke batlhanka. Ka tshoganetso, go ne ga lebega e kete botshelo jwa gagwe bo eme tsi! Go tswa foo, fa Jobe a ntse a le mo kutlobotlhokong ya dipetso tseo, Satane o ne a mo tlhasela ka bolwetse. Jobe o ka tswa a ne a akantse gore bolwetse jo bo botlhoko jono bo ne bo tlile go mmolaya. Bo ne bo le botlhoko mo a neng a akanya gore a ka namolwa fela ke loso.—Jobe 1:13-20; 2:7, 8. Mmopi wa rona o mogolo mo go rona thata jaana mo re ka se kgoneng le go akanya gore o lebega jang. Isaia 40:18 ya re: “Lo ka tshwantsha Modimo le mang, le gone ke setshwano sefe se lo ka mmapisang le sone?” Tota le magodimo a magolo thata ga se sepe fa a bapisiwa le Mothatayotlhe.—Isaia 40:22, 26.